Culmea ipocriziei pentru fostul ministru de Interne Cristian David. În zilele dinaintea încasării şpăgii, acesta ar fi anunţat anul toleranţei zero faţă de corupţie. Veste repetată de politician chiar cu o zi înainte de a primi 500.000 de euro mită în biroul său de la minister, potrivit DNA.



Acelaşi comportament l-a avut şi secretarul de stat din ministerul Justiţiei, Ovidiu Puţura, care era chiar responsabil de programe anticorupţie pe bani europeni în timp ce îşi încasa şpăgile.



Pe 29 IANUARIE 2008, fostul ministru de Interne, Cristian David s-a întâlnit cu omologul său austriac pentru a discuta despre organizarea Campionatului European de Fotbal. Ca mai apoi, în aceeaşi zi, ministrul să vorbească despre activitatea Direcţiei Generale Anticorupţie din anul 2007.



„Anul 2008 va fi anul toleranței zero față de corupție, al eliminării acesteia din administrație și al creșterii încrederii cetățeanului în structurile noastre", a declarat David la acea dată.



Astfel, cu numai trei zile înainte de a primi mita, politicianul lăuda cooperarea dintre DNA, Corpul de Control, DGIPI şi DGA.



Două zile mai târziu, pe 31 IANUARIE, ministrul de Interne de atunci anunţa din nou anul toleranţei zero faţă de corupţie, la o întrunire cu prefecţii.



Însă potrivit DNA, pe 1 FEBRUARIE, Cristian David ar fi primit mita de 500.000 de euro chiar în biroul său de la Minister pentru a interveni pe lângă prefectul de Buzău, Cristinel-Marian Bîgiu într-un caz de punere în posesie ilegală.



Apoi, ministrul a plecat pe 5 FEBRUARIE la o întrevedere cu edilul oraşului Berna, unde a discutat despre Euro 2008. Ulterior a vizitat Statele Unite, unde s-a întâlnit cu şefi ai Serviciului Secret american şi ai FBI.



În aceeaşi situaţie se află şi fostul secretar de stat din Ministerul Justiţiei, Ovidiu Puţura care în perioada în care ar fi primit şpăgile era responsabil de monitorizarea luptei anticorupţie. Împreună cu Ministerul Dezvoltării, Puţura a organizat chiar un plan de luptă împotriva corupţiei finanţat din fonduri europene. În cadrul acestui proiect, secretarul de stat participa la diverse evenimente în care le explica aleşilor locali evanghelia verticalităţii în faţa legii.



